钦定古今图书集成/理学汇编/字学典/第121卷 > 王宠
## 钦定古今图书集成/理学汇编/字学典/第121卷 > 王宠

按《吴中往哲像赞》，“王宠，字履仁。”〈别号雅宜〉后字履吉，为邑
诸生，累试辄不利，贡入太学。诗好建安三谢及盛唐
文学，迁、固甚似之。书始摹永兴大令，晚节稍稍出己
意，以拙取巧，婉丽遒逸，为时所趣，几夺京兆价。
按《四友斋丛说》，“衡山之后，书法当以王雅宜为第一。”
盖其书本于大令，兼之人品高旷，故神韵超逸，迥出
诸人上。

按《续文献通考》：“书学自宋克、祝允明、文徵明逮宠，皆
各得魏晋法。然宠资雅驯，不以诵，多自矜，游于蔡羽
所，而一时名士皆归之。胡守缵宗尤相爱重，尚书顾
璘极推服。而宠竟悒悒，不得进用，恣于酒以卒。所为
诗与征明相若，而征明格少让之。”